Here is a page extracted from Wikipedia that may contain CSS, HTML, and a lot of unformatted text.

Title: Cerebelo
Content: Lo cerebelo u cervellet ye un organo situau debaixo u dezaga de lo cerebro u cerviello que fa part de lo encefalo. La suya función ye relacionada con lo control de la posición, movimiento y equilibrio, fendo una coordinación involuntaria y controla la salida de movimientos pa mantener lo equilibrio, la postura y lo tono muscular. Lo cerebelo ye en posición dorsal con respecto a lo puent de Varolio, fendo part los dos de lo metencefalo. Ye present en los vertebraus y bien desembolicau en los peixes osios, aus y mamiferos.

Los amfibios y reptils actuals lo tienen poco desembolicau a causa de que la suya locomoción no implica movimientos guaire dificils luent de lo suelo. En los mamiferos y aus presentan una mayor actividat muscular y en consecuencia precisan d'un cerebelo mes gran, y con una superficie plegada en circumvolucions, con un aspecto y estructura pareixius a lo cerebro. Los primates son los animals con cerebelo mes complexo.

Lo cerebelo en los mamiferos 
En los mamiferos lo cerebelo presenta dos lobulos cerebelosos y una masa central u vermis. Visto dende abaixo un profundo sulco lo divide en dos hemisferios (hemisferios cerebelosos). Adintro de lo cerebelo se troba lo cuatreno ventriclo encefalico. A l'igual que en lo cerebro, la substancia grisa (cuerpos neuronals) ye en la periferia y la substancia blanca (axons embolcallo de mielina) ye en la part central. En un tallo las substancias blanca y gris tienen aspecto d'árbol y d'astí la denominación antiga d'"árbol de la vida". Los dos hemisferios cerebelosos son conectaus por fibras nerviosas que traviesan lo puent de Varolio.

Referencias 

Encefalo